Når du selv som arbejdsgiver - eller dit lønbureau - skal beslutte hvilket eSkattekort (hvis det altså har ændret sig, for eksempel ved en ændret forskudsregistrering), der skal bruges, når en given løn beregnes, afhænger det af, om medarbejderen er forud- eller bagudlønnet. Er medarbejderen bagudlønnet, hvilket er det mest almindelige, skal du som arbejdsgiver bruge det eSkattekort, der er gyldigt på udbetalingstidspunktet. Er der derimod tale om forudlønnede medarbejdere, hvor lønnen udbetales før lønperioden overhovedet er startet, bruges det eSkattekort, der er gyldigt på lønperiodens startdato. Du kan få flere detaljer om eSkattekortet hos SKAT.